|  |  |
| --- | --- |
| **Elem tartalma: A KRAKKÓI IFJÚSÁGI VILÁGTALÁLKOZÓN JÁRT FIATALOK TANÚSÁGTÉTELEI** | Kategória: tanúságtétel |
| Szerző / szerkesztette: Revóczi Fanni, Horhi Anett, Liebhardt Ágnes, Szakolczai Benedek, Gubányi Zsófia  | Esemény: Egyéb |
| Kapcsolódó téma: Irgalmasság | Kapcsolódó előadás: „Boldogok az irgalmasok, mert majd nekik is irgalmaznak” (Mt 5,7) |
| Régió: Egyéb | Település:  | Régió: Egyéb |

Kapcsolódó anyagok:

**Főelőadás:**

2016\_09\_irgalmassag\_foeloadas\_ossz\_talalkozo

**Eloadas:**

2016\_09\_ifjusagi\_vilagtalalkozo\_irgalmassag\_Ferenc\_papa\_krakkoi\_szentbeszedei\_eloadas\_egyeb\_egyeb

2016\_09\_irgalmassag\_az\_irgalmas\_szamaritanus\_eloadas\_ossz\_talalkozo

**Csoportfoglalkozás:**

2016\_09\_irgalmassag\_laudato\_si\_valogatott\_idezetek\_csoport\_ossz\_talalkozo

**Tanuságtétel:**

2016\_09\_ifjusagi\_vilagtalalkozo\_irgalmassag\_fiatalok\_tanusagtetele\_krakkoban\_tanusagtetel\_egyeb\_egyeb

2016\_09\_ifjusagi\_vilagtalalkozo\_Ferenc\_papa\_krakkoi\_szentbeszedei\_kosdi\_fiatalok\_tanusagtetelei\_eloadas\_tanusagtetel\_egyeb\_egyeb

Törzsanyag:

**A KRAKKÓI IFJÚSÁGI VILÁGTALÁLKOZÓN JÁRT FIATALOK TANÚSÁGTÉTELEI**

***Büszke vagyok, hogy magyar lehetek!***

*„Elsőként kicsit a találkozásokról szeretnék beszélni. Először voltam ilyen nagy eseményen ahol ennyi nemzet képviselteti magát. Elsőre kicsit furcsa is volt, de az idő előre hallatával egyre természetesebbé, és élvezhetővé vált. Nagyon sok olyan ember volt, akivel nem beszéltünk egy nyelvet, de minden nyelvi akadály nélkül meg tudtuk oldani a kommunikációt. Nem beszélve a cserélgetésekről. A játék lényege az volt, hogy más-más nemzetekkel cserélgetjük a mi kis „magyaros dolgainkat”. Én adtam például Váci Egyházmegyés karkötőt, Magyarországos táskát.* ☺ *De sikerült begyűjtenem belga, panamai, fülöp szigeteki karkötőt, lengyel poharat, és egy spanyol zászlót is. A másik dolog, pedig amiről szeretnék kicsit mesélni az a magyar nap Lodzban. Minden ebéd és vacsora alatt más- más nemzet mutatkozott be, mutatta be a népviseletét, táncolta el a saját népének táncát. Egyik nap ebédidő alatt a magyarokon volt a sor. A fellépés előtt volt még egy mise, ahol szétszóródtunk a nagy teremben és a mise végén rengeteg magyar zászló lobogott a magasban. Már ez is nagyon jó érzés volt. Tőlünk 10-15 fiatal táncolt népviseletben. Rengetegen gyűltek a színpad köre. A műsor végén közösen tanított az összes ott lévő magyar egy kis néptáncot a külföldieknek, ez néha kicsit vicces volt.* ☺ *Mindenki nagyon élvezte, a tánc után az ott lévő 4 magyar egyházmegye fiataljaival közös képet készítettünk, és természetesen az „Érik a szőlő” és egy kis „RIA-RIA-HUNGÁRIA” sem maradhatott el. Egész lengyelországi tartózkodásunk alatt büszkék voltunk arra, hogy magyarok vagyunk, de ez a nap úgy érzem többünk szívébe örökre beírta magát. Fantasztikus két hét áll mögöttünk, rengeteg emlékkel, és persze nehézségekkel is. Ezt minden embernek legalább egyszer át kéne élni az életében.”*

*Revóczi Fanni*

***Isten jelenlétének, irgalmának megtapasztalása***

*„5 év után újra megadatott néhányunknak, hogy átéljünk valami hasonló életre szóló élményt, mint Madridban. A két találkozó nagyon eltérő élményeket nyújtott, de egyvalamiben hasonló volt, mégpedig Isten kézzel fogható jelenlétének megtapasztalásában.* ☺

*Az elmúlt időszak küzdelmeitől megfáradtan indultam neki az útnak, tudva azt, hogy valami jót tartogat az Úr számomra. És amit kaptam, az sokkal több volt, mint amit elképzelni tudtam. Isten végtelen szeretetét és irgalmának valódi megtapasztalását élhettem át. Isten jelen volt a beszélgetéseinkben, a világ minden tájáról érkező kortársaink mosolyában, a reggeli és esti dicsőítésekben, az előadásokon, a szállást adó családok szívében, a bizonytalanságban és megoldandó helyzetekben egyaránt. És bár mindannyian mások vagyunk, más nyelvet beszélünk, más életkörülmények között élünk, mégis ugyanazért mentünk, a találkozásért! Találkozásért egymással, a Szentatyával, és persze Istennel. Hogy mit kaptam én ezekből a találkozásokból? Küldetést és egy új ruhát, ami fényesen ragyog, és aminek célja, hogy mindenki számára láthatóvá tegye mindazt az örömöt és szabadságot, melyet Isten ajándékozott nekem ebben a két hétben.”*

*Horhi Anett*

***Változás- Változtass!***

*Már nagyon vártam július végét, ugyanis ekkor indultunk el egy felejthetetlen utazásra Krakkóba. Nehéz pár sorban leírni, miért is olyan különleges egy Ifjúsági Világtalálkozó. Sok nemzet, fiatalok, katolikusok, kedvesek, lengyelek, hit, erő, kitartás, szeretet… és még sorolhatnám azokat a szavakat, amelyek erről a felejthetetlen két hétről eszembe jutnak. Elmentünk egy másik országba, egy teljesen más környezetbe, ki-ki más okból, indíttatásból. Az én vágyott célom az Istennel való találkozás volt. Kiszakadni egy kicsit a mindennapokból, és találkozni Vele. Ez így elég egyszerűnek tűnhet. Sőt az egyszerű ember fel is tehetné a kérdést: Miért kell ezért több száz kilométert utazni, hogy valaki találkozzon az Istennel? Szerintem erre az élet válaszol. Sajnos mindennapi életünkben nem mindig tudunk elvonatkoztatni az adott életállapotunkból. Nehéz valamin úgy változtatni, ha benne vagyunk. Sokszor jó lehet, ha kívülről tudunk ránézni magunkra, a saját életünkre. Szóval én ezért mentem el Krakkóba. Kicsit elszakadni a gondoktól, bajoktól és végiggondolni az életemet. Úgy szemlélni azt, hogy közben nem aggódok valami miatt, vagy nem kell valahova rohannom. Kegyelemért mentem ki. És hogy mit kaptam? Nem azt, amiért kimentem. Annál sokkal többet.*

*Az előtalálkozónk helyszínén Lodz-ban, a Chemin Neuf közösséggel egy csodálatos hetet tölthettünk el. A Chemin Neuf egy francia alapítású katolikus lelkiségi közösség. Egyik este, aki szerette volna megkaphatta a Szentlélek-keresztséget. Aki hívást érzett arra, hogy akkor, ott, abban a pillanatban meg akarja változtatni az életét, aki be akarja fogadni a Szentlelket, aki új életet akar kezdeni Krisztussal, az megtehesse ott egy közös imában. A több ezer fiatal egy nagy csarnokban volt a közös imákon. Amikor megkérdezték, hogy ki szeretne részesülni a Szentlélek-keresztségben szinte az egész csarnok előrement a kereszthez és letérdelt. Én is kimentem. Már az előző este tudtam mi fog rám várni, ezért elmentem gyónni, hogy fel tudjam készíteni a szívemet erre a találkozásra. Amint kint térdeltünk és imádkoztunk elkezdtem félni. Azon gondolkodtam: jó-e hogy itt vagyok? Nem vagyok én erre méltatlan? Hogy tudok itt térdelni, amikor egy bűnös ember vagyok? És ki fog értem imádkozni? Mi lesz, ha majd nem érzek semmit? Vagy kell majd éreznem egyáltalán valamit? A madridi Ifjúsági Világtalálkozón már megkaptam ezt a Szentlélek-keresztséget, és akkor volt az első igazi Isten-élményem. Nem tudom szavakkal leírni, hogy akkor mi történt velem. Úgy éreztem akkor, hogy újjászülettem, és küldetésem van. Az imádság során egyes szám első személyű üzenetet küldött nekem az Úr, aki azt mondta, hogy „kedvelt ifjú vagyok, és ne féljek”. Az akkori életállapotomban ez egy hatalmas megerősítés volt, a Szentlélek pedig végigvezette a következő öt évemet. Tehát ezek a gondolatok keringtek a fejemben és azt gondoltam, hogy egy kudarc lesz, ha most nem érzek majd semmit, és ha nem tudom befogadni a Szentlelket. Amikor eltelt egy kis idő, és még nem jött értünk egy testvért a közösségből, énekeltünk. Én közben imádkoztam, hogy bárhogyan is telt el ez az elmúlt öt év, bocsásson meg nekem az Isten, és irgalmazzon nekem. Ekkor egy testvér megszólított engem, hogy én is mehetek, és imádkoznak értünk. Kis csoportokba ültünk le, és mindenkiért külön imádkoztak a közösség testvérei. Mindenki kapott egy képet, és egy Szentírási idézetet. Én voltam az utolsó, akiért imádkoztak. Amikor elkezdtük az imádságot, megnyugodtam. Nem tudom megmagyarázni, de már nem voltak bennem a kérdések, úgy éreztem egy új lehetősséget fogok kapni.*

*Így is lett. Nagyon nagy élmény volt az imádság. Megkérdezték, hogy mit kérek a Szentlélektől, majd rám tette a kezét a testvér, és azután a csoport többi tagja is. Imádkoztak értem. Nehéz ezt leírni, hogy akkor mit éreztem. Valami olyan belső melegséget, amit akkor is érezni tudok, ha már hideg van odakint. Olyat éltem ott át, ami nem egy teljesítményhez köthető. Nem azért kaptam, mert megérdemeltem vagy, mert jó voltam. Nem azért éreztem magam jól, mert mindenem megvolt. Nem. Azért mert nem volt semmim, és csak azt éreztem, hogy szeret. Szeret az Isten. Azt a képet kaptam, hogy valaki bolyong egy erdőben, de aztán megtalálja a kiutat és kitalál a sötét erdőből. Szentírási részem, pedig Máté evangéliumából a béna meggyógyítása volt. Isten pedig megint egyes szám első személyben szólt hozzám. Bűnös voltam, de megtisztultam. A bűneim béna emberré tettek, de Krisztus hatalmánál fogva megmentett engem. És ekkor éreztem a boldogságot. Azt a boldogságot, amely kivitt utána engem a kereszthez, ami előtt térdeltünk. Ott volt már kint az Oltáriszentség. Nem akartam elmenni onnan, mert nagyon hálás voltam.*

*Szóval ezt kaptam én a krakkói Ifjúsági Világtalálkozón. Az utazás előtt változásra vágytam. A Máté evangéliumából kapott rész viszont arra sarkall engem, hogy ne a változásra várjak, hanem, hogy én kezdjem el a változtatást. Meg kell ehhez bíznom Istenbe, a Szentlélek-keresztségkor kapott magot pedig ápolnom kell, hogy abból erős fa legyen.*

 *Szakolczai Benedek*

***Imameghallgatás. „Mi legyek ha nagy leszek?”***

*„Gyakori kérdés a középiskolás fiatalok körében, engem is ez foglalkoztat mostanában. Sokat imádkozom, hová tanuljak tovább. Kicsi koromtól orvos szeretnék lenni. Az egyik imaeseten papok és szerzetesek imádkoztak értünk és azt a szándékot kértem, hogy tudjam hogyan tovább, mi is legyen a hivatásom. Ima közben az egyik nővér egy képet látott: egy műtét képét, ahol valaki tiszta szívet kap és egy orvosról szóló igét. Ebből arra következtetek, hogy áldás fogja kísérni a tanulmányaimat, és ha Isten is úgy akarja akkor talán orvos is lehetek.*

*Hálát adok, hogy ilyen konkrét imameghallgatást megélhettem!* ☺”

*Liebhardt Ágnes*

***Találkozás, irgalom, örömhír***

*Magával ragadó, és felejthetetlen élmény volt ismét milliós tömeggel egy azon céllal, és szándékkal összegyűlni, hogy megtapasztaljuk Isten ÉLŐ valóságát, és találkozzunk Szent Péter utódjával, Ferenc pápával, aki kemény buzdításokkal küldött minket a világba, hogy ne a kényelmesek kanapéinkon üljünk, hanem lámpások legyünk, hagyjunk nyomot a történelemben.*

*Számomra nem csak egy utazás, egy nagy kaland volt ez a két hét, hanem út Jézussal. Azzal a Jézussal, aki az irgalmas tekintetével folyton rám mosolyog. Akinek irtó fontos a múltam, a jelenem és a jövőm, a küzdelmeim, a gyengeségeim, az álmaim, az egész személyem. Egy különleges út volt, amely során –ahogyan az egyik klarissza nővér megjegyezte- bizonyos dolgokat elveszítünk, és el kell, hogy veszítsünk, de az örömünk forrása, hogy az út, Jézus Krisztus, megmarad. A veszteségek fájdalmasak. Nekem is fájt. Isten konkrétan rávilágított törékenységemre, önfejűségemre, önző gondolataimra, bűneim és azt mondta: „Bármennyire is gyenge vagy én bénának érzed magad, fogd meg a kezem és gyere Velem!”. Ez a kulcs. Megszorítani Jézus kezét, elrejtőzni az Ő irgalmas szívében, bármennyire is azt érzed nem vagy méltó Isten szeretetére. Butaság méltatlankodunk. Nem kell félnünk, megmutatni Neki, hogy kik vagyunk, hisz Ő alkotott. ☺ Pontosan jól ismer bennünket. Ne féljünk közeledni Hozzá. Tökéletesen elfogad, és tartozás nélkül megbocsájt. Az irgalmasság: Isten ingyenes szeretet, amely kapcsolatokat, hidakat épít emberek között. Minél inkább megéljük az egységet egymással, annál inkább megéljük a Jézussal való egységet.*

*Nagy lendületet adott a második héten, amikor a fáradtságtól feszültebbé, türelmetlenebbé váltam és mosolyogni is kicsit nehezemre esett, ekkor az egyik atya, aki az elmúlt éjszakák során alig aludt Szent Páltól idézett: ”*Örüljetek *az Úrban mindenkor,* ismét mondom*,* örüljetek*!” Nyomban elszégyelltem magam, hogy ott nyűglődöm, ő pedig fáradtan is az örömre buzdít. Rádöbbenem ismét, hogy a Szentírás sorai nem csupán az elmúlt korok történeteit idézik, hanem élő valóság! Lépj túl határaidon! Az evangélium örömhírét nem csak az apostoloknak, hanem neked, nekem, nekünk és mindannyiunk feladata élni, hirdetni, akár alkalmas, akár nem!*

*Tudok-e Isten szemüvegén keresztül látni a másikra, akit nehéz szeretem? Mire használom a téglát, amelyet Isten a kezembe adott? Építek, vagy rombolok?*

*Kelj fel és légy szabad arra, hogy szeress!*

*Isten SZERET Téged!* ☺

*Gubányi Zsófia*

Eszközigény: